Det kræver minimal teknisk snilde at finde en anden persons cpr-nummer og få det verificeret via den offentlige hjemmeside tinglysningsretten.dk.

Og selv om over 50.000 borgere hvert år udsættes for identitetstyveri, så er den simple afluring af personnumre ikke noget, der vækker bekymring hos Margrethe Vestager (R), der er ansvarlig for det danske cpr-system.

»For mig er det vigtigt, at vi ikke gør personnummeret til mere, end det er, nemlig et glimrende system som samfundet har stor gavn af. Derfor skal virksomheder for eksempel anvende NemID i stedet for såkaldt CPR-validering. Personnummeret er en fortrolig oplysning, men vi skal hverken betragte det som et password eller en pinkode – så gør vi os selv en bjørnetjeneste«, udtaler Margrethe Vestager i en skriftlig kommentar til Politiken.